ไฟแนนซ์ทูเดย์
โดย...ใจฮิน
14 ก.ค. 2559

โดย...ใจฮิน
ใครจะกล่าวหาว่าพร้อม เพย์ที่จะเริ่มลงทะเบียน 15 ก.ค. มีปัญหา แต่ อภิศักดิ์ ตันติวรวงศ์ รมว.คลัง ยืนยันปลอดภัยเกิน 100% ซึ่งเจ้าตัวไปลงทะเบียนพร้อมเพย์ล่วงหน้าเป็นที่เรียบร้อยllปัญหาพร้อมเพย์ทำให้ พล.อ.ประยุทธ์ จันทร์โอชา นายกรัฐมนตรี หงุดหงิดจนหลุดปากว่า ไม่ดีมีปัญหาหนักก็จะให้ยกเลิก ซึ่งจริงๆ แล้วนายกรัฐมนตรีหงุดหงิดกับคนที่ออกมาแสดงความเห็นโจมตีว่าการลงทะเบียนมีปัญหามากกว่า ว่าถ้ากลัวมากนักก็ไม่ต้องมาใช้
ว่าไปแล้วการลงทะเบียน พร้อมเพย์ ซึ่งเป็นจุดเริ่มต้นของการชำระเงินทางอิเล็กทรอนิกส์ หรือ อี-เพย์เมนต์ ไม่ได้น่ากลัวสำหรับคนส่วนใหญ่ แต่กลับสร้างความสะดวกและลดต้นทุนในการทำธุรกรรมทางการเงิน แต่คนที่กลัวอี-เพย์เมนต์เห็นทีน่าจะเป็นพวกคนรวยและห้างร้านต่างๆ ที่ต่อๆ ไปจะมาสร้างรายได้รายจ่ายเพื่อเลี่ยงภาษีไม่ได้อีกต่อไป ทำให้มีการออกมาโจมตีเรื่องการลงทะเบียนพร้อมเพย์ เพื่อให้การดำเนินการอี-เพย์เมนต์เกิดความวุ่นวายไม่น่าเชื่อถือ
การลงทะเบียนเพื่อสวัสดิการแห่งรัฐ ที่จะเริ่ม 15 ก.ค.นี้ ลงทะเบียนได้ 3 ธนาคาร คือ ธนาคารกรุงไทย ธนาคารเพื่อการเกษตรและสหกรณ์การเกษตร (ธ.ก.ส.) ซึ่งระบบพร้อมเพย์สามารถอ่านข้อมูลจากชิปการ์ดบัตรประชาชนได้เลย ทำให้การลงทะเบียนรวดเร็ว ส่วนของธนาคารออมสิน ระบบยังอ่านบัตรประชาชนไม่ได้ ต้องลงทะเบียนผ่านกระดาษไปก่อน